CELEX: 62016TN0458
Language: el
Date: 2016-07-28 00:00:00
Title: Υπόθεση T-458/16: Προσφυγή της 28ης Ιουλίου 2016 — Acquafarm κατά Επιτροπής

14.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 419/47
            
         Προσφυγή της 28ης Ιουλίου 2016 — Acquafarm κατά Επιτροπής
   (Υπόθεση T-458/16)
   (2016/C 419/63)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Acquafarm, SL (Huelva, Ισπανία) (εκπρόσωπος: A. Pérez Moreno, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο αποζημίωση για τη ζημία που της προκλήθηκε από την έλλειψη συντονισμού στη δράση της διοικήσεως σχετικά με την εγκατάσταση υδατοκαλλιέργειας στην τοποθεσία Gibraleón (Huelva), η οποία θίγει σοβαρά τη δικαιολογημένη εμπιστοσύνη της εν λόγω οντότητας, χορηγώντας της ενισχύσεις για την υλοποίηση έργου υδροκαλλιέργειας, το οποίο παράλληλα η Ευρωπαϊκή Ένωση καθιστά μη βιώσιμο λόγω της απαγορεύσεως εξαγωγής του είδους για την εκμετάλλευση του οποίου υλοποιείται η εγκατάσταση.
   
      Λόγοι και κύρια επιχειρήματα
   
   Η προσφεύγουσα εν προκειμένω είναι επιχείρηση με αντικείμενο την έρευνα, την καινοτομία και τη βιομηχανική ανάπτυξη υδατοκαλλιέργειας, που ιδρύθηκε το 2004 για την υλοποίηση έργου εκμετάλλευσης για την παραγωγή προϊόντων υδατοκαλλιέργειας με σκοπό την εκτροφή και εμπορία μαλακόστρακων Cherax Cuadricarinatus (αστακός γλυκού νερού). Για το έργο αυτό χορηγήθηκε η αντίστοιχη ενίσχυση από την Ευρωπαϊκή Ένωση, σύμφωνα με τις διατάξεις του κανονισμού (ΕΚ) 498/2007 της Επιτροπής, της 26ης Μαρτίου 2007, για τη θέσπιση λεπτομερών κανόνων εφαρμογής του κανονισμού (ΕΚ) 1198/2006 του Συμβουλίου για το Ευρωπαϊκό Ταμείο Αλιείας (ΕΕ 2007, L 120, σ. 1).
   Προς στήριξη της προσφυγής της, η προσφεύγουσα επικαλείται το άρθρο 340 της Συνθήκης για τη Λειτουργία της Ευρωπαϊκής Ένωσης και, κατά παραπομπή αυτού, το ισπανικό δίκαιο περί ευθύνης της διοικήσεως, σύμφωνα με τα άρθρα 106 του Συντάγματος και 139 και επόμενα του νόμου 30/92, της 26ης Νοεμβρίου, περί του νομικού καθεστώτος της δημόσιας διοικήσεως και της κοινής διοικητικής διαδικασίας [Ley 30/92 de Régimen Jurídico de las Administraciones Públicas y del Procedimiento Administrativo Común].
   Συναφώς, η προσφεύγουσα διευκρινίζει ότι:
   
               —
            
            
               Οι χορηγηθείσες ενισχύσεις δαπανήθηκαν για την κατασκευή βιομηχανίας υδατοκαλλιέργειας, χωρίς ουδέποτε να προκύψει κώλυμα ούτε ως προς την εκτέλεση του έργου που υλοποιήθηκε με τις ενισχύσεις αυτές ούτε ως προς τις επενδύσεις που πραγματοποιήθηκαν.
            
         
               —
            
            
               Ενώ το έργο βρισκόταν στο τελικό στάδιο υλοποίησης, η επιχείρηση έλαβε ειδοποίηση από την Αυστραλία ότι η εισαγωγή του εν λόγω είδους στην Ευρωπαϊκή Ένωση δεν είναι δυνατή, σύμφωνα με τα οριζόμενα στον κανονισμό (ΕΚ) 1251/2008 της Επιτροπής, της 12ης Δεκεμβρίου 2008, για την εφαρμογή της οδηγίας 2006/88/ΕΚ του Συμβουλίου όσον αφορά τους όρους και τις απαιτήσεις πιστοποίησης για τη διάθεση στην αγορά και την εισαγωγή ζώων υδατοκαλλιέργειας και προϊόντων τους στην Κοινότητα, καθώς και για την κατάρτιση καταλόγου ειδών-φορέων (ΕΕ 2008, L 333, σ. 41).
            
         
               —
            
            
               Υπό τις συνθήκες αυτές, η επιχείρηση υπέστη πλήθος ζημιών, όπως φαίνεται από το αποδεικτικό υλικό που προσκομίστηκε, οι οποίες ανέρχονται συνολικά σε πέντε εκατομμύρια ευρώ.